Ewari aba chi kꞌõpꞌãyoorã ome bakꞌãri,
mãgaji:
—Wãnaadapáde aji,
Jerusalendeepa awara ãyaa.
Nɨdapáde aji,
mɨ Akꞌõrepa jarada oorumaa,
mɨa parãmaa jaradakꞌa ooitꞌee perã.
Juan Bautistapa poro choopachi paniapa.
Mamĩda taarã–e Tachi Akꞌõrepa ichi Jaure ba chepiitꞌee parã kꞌapꞌɨade.
Ma tꞌẽepai Olivo Eede pꞌanadakꞌãri,
Jesús kꞌõpꞌãyoorãpa iidijida:
—Tachi Waibɨa,
¿ɨ̃raweda Israel pidaarã pꞌuuru waibɨa papiitꞌeekꞌã ajida,
aɨ naawedapemakꞌa,
chĩara jua ekꞌari pꞌanada–ee?
Irua pꞌanauji:
—Parãpa kꞌawadaikꞌaraa bɨda aji,
sãapai Tachi Akꞌõrepa ne–inaa ooitꞌee,
parã–itꞌee–e perã.
Irua aupaita mãgee netꞌaa kꞌawa bɨ.
Mamĩda Tachi Akꞌõre Jaure parã ome ba chekꞌãri,
ichia kꞌaripaitꞌee nejõmaata oodamerã Akꞌõrepa oopi kꞌinia bɨkꞌa.
Kꞌawapiitꞌeeda aji,
jõmaweda mɨa ooda eperãarã kꞌaripaitꞌee,
parãpa jarateenadamerã Jerusalén pꞌuurude,
Judea eujãde,
Samaria eujãde,
awaraa eujã tꞌɨmɨ́ beede paara.
Mãga jarapꞌeda,
Tachi Akꞌõrepa iru ɨtꞌaa ateeji.
Ãchia akꞌɨ jõnɨde jɨ̃ararade tꞌĩudachi mãikꞌaapa waa unuda–e paji.
Mãgá ɨtꞌaa akꞌɨ jõnɨ misa,
angeleerã omé ãchi ikꞌaawa bainɨ̃ pꞌana chejida.
Pꞌaru tꞌo–tꞌoo jɨ̃ pꞌanajida.
Mãɨrãpa mãgajida:
—Galilea pidaarã,
¿sãapꞌeda ɨtꞌaa akꞌɨ jõnɨma?
ajida.
Jãgɨ́ Jesús parã ome bada mãikꞌaapa ɨtꞌaa wãda waya cheitꞌeeda ajida,
parãpa iru ɨtꞌaa wãru unudapꞌedaakꞌa.